Document ID: 31987R0393

Komisijas Regula (EEK) Nr. 393/87
(1987. gada 9. februāris),
ar kuru groza Regulu (EEK) Nr. 1963/79, ar ko paredz sīki izstrādātus noteikumus, lai piemērotu ražošanas kompensāciju attiecībā uz olīveļļu, kuru izmanto dažu konservētu pārtikas produktu ražošanā
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1966. gada 22. septembra Regulu Nr. 136/66/EEK par eļļas un tauku tirgus kopīgo organizāciju [1], kurā jaunākie grozījumi izdarīti ar Regulu (EEK) Nr. 1454/86 [2],
ņemot vērā Padomes 1979. gada 26. marta Regulu (EEK) Nr. 591/79, ar ko paredz vispārīgus noteikumus par ražošanas kompensāciju attiecībā uz olīveļļu, kuru izmanto dažu konservētu pārtikas produktu ražošanā [3], kurā jaunākie grozījumi izdarīti ar Regulu (EEK) Nr. 3788/85 [4], un jo īpaši tās 9. pantu,
tā kā Komisijas Regulas (EEK) Nr. 1963/79 [5] 2. panta 3. punktā paredzēts, ka pārbaudes pieprasījumu var pieņemt tikai attiecībā uz tādu ražošanas procesu, kas noslēdzas līdz trešā kalendārā mēneša beigām pēc pieprasījuma iesniegšanas; tā kā pieredze rāda, ka attiecībā uz dažiem pārstrādātu pārtikas produktu ražošanas procesiem, kur olīveļļu izmanto ne vien kā konservantu, bet arī kā aktīvu sastāvdaļu gala produkta ieguvē, šis laikposms ir neatbilstošs no tehniskā viedokļa; tā kā, lai ražošanas kompensāciju varētu saņemt arī par šādiem konservētiem pārtikas produktiem, jāparedz iespēja dalībvalstīm noteikt līdz astoņus mēnešus ilgu laikposmu attiecībā uz produktiem, kuru gatavošanai vajadzīgs ilgāks laiks, nekā paredzētie trīs mēneši;
tā kā šajā regulā paredzētie pasākumi ir saskaņā ar Eļļas un tauku pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 1963/79 2. panta 3. punktam pievieno šādu otro daļu:
"Tomēr dalībvalstis var paredzēt ilgāku laikposmu, kas nepārsniedz astoņus mēnešus, ja konservētās pārtikas ražošanas procesa dēļ ir vajadzīgs, lai eļļa paliktu saskarē ar zivīm vai dārzeņiem uz ilgāku laiku, nekā paredzēts pirmajā daļā."
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1987. gada 9. februārī

Labels: 7
17
6